**Likumprojekta “Grozījumi Invaliditātes likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta „Grozījumi Invaliditātes likumā” (turpmāk – likumprojekts) mērķis ir precizēt institūciju uzskaitījumu, kurām ir tiesības apstrādāt datus no Invaliditātes informatīvās sistēmas, atbilstoši valsts budžeta pārskatīšanā dotajam uzdevumam atteikties no kredītprocentu dzēšanas par mājokļa pielāgošanas izdevumiem, noteikt vienotu iesnieguma formu, lai novērstu gadījumus, kad prognozējamas invaliditātes, invaliditātes vai darbspēju ekspertīzes veikšanai iesniedz iesniegumu, kurā trūkst būtiska informācija, kā arī noteikt, ka invaliditātes apliecība tiek izsniegta tikai gadījumos, ja persona ir izteikusi šādu lūgumu.  Likumprojekts stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz:   1. 2020.gada 18.augusta Ministru kabineta 49.protokola 46.§ “Informatīvais ziņojums “Par valsts budžeta izdevumu pārskatīšanas rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2021., 2022. un 2023.gadam” un likumprojekta “Par valsts budžetu 2021.gadam” izstrādes procesā”” 8.6.apakšpunktu; 2. Labklājības ministrijas (Veselības un darbspēju ekspertīzes ārstu valsts komisijas – turpmāk Valsts komisija) iniciatīvu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojektā paredzēts pilnveidot un precizēt šādu regulējumu.  **1.** Ar atbalstu mājokļa pielāgošanai daļēji tiek kompensēti kredīta procentu izdevumi par personas, tās vecāku, bērnu vai likumiskā pārstāvja īpašumā vai lietošanā esoša mājokļa, kuru lieto persona ar I invaliditātes grupu, persona ar II grupas redzes vai dzirdes invaliditāti un persona līdz 18 gadu vecumam, kurām noteiktas medicīniskās indikācijas bērna invalīda īpašas kopšanas nepieciešamībai, pielāgošanu.  Par atbalsta piešķiršanu lemj labklājības ministra izveidota komisija, kuras sastāvā ir Labklājības ministrijas un Ekonomikas ministrijas pārstāvji.  2017. un 2018.gadā minēto atbalstu nesaņēma neviena persona. Kopš 2019.gada viena persona saņēma šādu atbalst. Līgums, kas bija noslēgts starp personu un Labklājības ministriju, beidzās 2021.gada augustā. Šobrīd Labklājības ministrijā nav saņemti jauni pieprasījumi kredītprocentu segšanai.  Redzot pakalpojuma zemo pieprasījumu ik gadu, ir nepieciešams pārskatīt pakalpojuma dizainu un saturu.  Saskaņā ar Informatīvo ziņojumu “Par valsts budžeta izdevumu pārskatīšanas rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2021., 2022. un 2023.gadam” un likumprojekta “Par valsts budžetu 2021.gadam” izstrādes procesā” Labklājības ministrijai tika dots uzdevums (Nr.2020-UZD-1515) izvērtēt funkciju “Atlīdzināt kredītprocentus personas ar invaliditāti mājokļa pielāgošanai” un sagatavot atbilstošus priekšlikumus grozījumiem Invaliditātes likumā.  Ar esošo pakalpojumam pieejamo finansējumu, pakalpojumu pilnveidot nav iespējams, tāpēc šāds pakalpojums ir izslēdzams no Invaliditātes likuma.  Latvijas Atveseļošanas un noturības mehānisma plānā 2021.-2026.gadam nevienlīdzības mazināšanas komponentes investīciju virzienā 3.1.2.1.i. Publisko pakalpojumu un nodarbinātības pieejamības veicināšanas pasākumi iekļauts pasākums “Atbalsta pasākumi cilvēkiem ar invaliditāti mājokļu vides pieejamības nodrošināšanai”, kura mērķis ir nodrošināt atbalstu personām ar invaliditāti viena mājokļa pielāgošanai, nodrošinot cilvēkiem ar invaliditāti un funkcionāliem traucējumiem piekļuvi nodarbinātībai, izglītībai un veselības aprūpes pakalpojumiem, tādējādi sekmējot cilvēktiesības un dzīves kvalitāti. Šī pasākuma ietvaros paredzēts sniegt atbalstu 253 personām mājokļa vides pieejamības nodrošināšanai - uzbrauktuvju un pacēlāju ierīkošanai, dzīvojamo un koplietošanas telpu pielāgošanai u.c.  **2.** Valsts komisijas pārziņā ir valsts informācijas sistēma “Invaliditātes informatīvā sistēma”. Minētajā sistēmā tiek uzkrāti dati par personām ar prognozējamu invaliditāti un personām ar invaliditāti, tostarp personas dati, reģistrēti klientu iesniegumi, sagatavoti prognozējamas invaliditātes, invaliditātes un darbspēju ekspertīzes lēmumi un atzinumi, kā arī sagatavotas apliecības. Lai nodrošinātu institūcijām normatīvajos aktos noteikto funkciju un deleģēto uzdevumu izpildi Invaliditātes likuma 3.1 panta trešā daļa jāpapildina ar šādām institūcijām, kurām būs tiesības apstrādāt (saņemt, izmantot, nodot, glabāt u. tml.) Invaliditātes informatīvajā sistēmā iekļautos datus:  1) Būvniecības valsts kontroles birojam – 2021.gada 1.jūnijā Ministru kabinetā tika izskatīts un apstiprināts noteikumu projekts “Aizsargātā lietotāja tirdzniecības pakalpojuma noteikumi” (turpmāk – Noteikumi Nr.345), kuri stāsies spēkā 2021.gada 1.septembrī.  Šobrīd spēkā esošo Ministru kabineta 2016.gada 12.jūlija noteikumu Nr.459 “Aizsargātā lietotāja tirdzniecības pakalpojuma sniegšanas, obligātā iepirkuma komponentes un sadales sistēmas pakalpojuma kompensēšanas kārtība” (turpmāk – Noteikumi Nr.459) normās noteiktā pakalpojuma sniegšanas, saņemšanas un uzraudzības sistēma ir administratīvi smagnēja gan aizsargātajiem lietotājiem, tai skaitā ģimenes, kuru aprūpē ir bērns ar invaliditāti vai personas ar I invaliditātes grupu, gan pakalpojuma sniedzējam. Tāpat tā ir pretrunā ar brīvā elektroenerģijas tirgus principiem, jo aizsargātais lietotājs elektroenerģiju par samazinātu cenu var saņemt tikai pie viena pakalpojuma sniedzēja.  Noteikumi Nr.345 paredz izmaiņas līdzšinējā pakalpojuma īstenošanas mehānismā - aizsargātais lietotājs pakalpojumu varēs saņemt pie jebkura elektroenerģijas tirgotāja, turklāt pakalpojuma saņemšana jeb piemērošana aizsargātajiem lietotājiem notiks automātiski, t.i., atbilstību aizsargātā lietotāja statusam kalendāra mēneša ietvaros pārbaudīs aizsargātā lietotāja datu informācijas sistēma (turpmāk – ALDIS), kuras pārzinis ir Būvniecības valsts kontroles birojs (turpmāk – BVKB). Tādējādi aizsargātajiem lietotājiem nebūs jāpiesakās pie pakalpojuma sniedzēja un nav jāiesniedz aizsargātā lietotāja statusu apliecinoša dokumentācija. Turklāt aizsargāto lietotāju personas datus, tai skaitā, īpašu kategoriju datus (pazīme par noteikto invaliditāti) apstrāde notiks slēgtā datu sistēmā ALDIS, kurai ir ierobežota piekļuve un nav paredzētas nekādas tālākas vai plašākas darbības ar personu datiem, piemēram, datu nosūtīšana pakalpojuma sniedzējam.  2) Izmeklēšanas iestādēm un prokuratūrām:  - Kriminālprocesa likuma 244. panta otrā daļa nosaka nepieciešamību procesa virzītājam ņemt vērā aizdomās turētā vai apsūdzētā personības, viņa ģimenes stāvokli, veselību un citus apstākļus, izvēloties drošības līdzekli un izvērtējot noziedzīga nodarījuma raksturu un kaitīgumu,  - Kriminālprocesa likuma 596. pants paredz, ka procesa virzītājs nosaka tiesu psihiatrisko ekspertīzi aizdomās turētajam vai apsūdzētajam, ja kriminālprocesā ir iegūtas ziņas par to, ka persona, kura slimojusi ar psihiskiem traucējumiem, izdarījusi noziedzīgu nodarījumu, būdama nepieskaitāmības stāvoklī, vai saslimusi pēc noziedzīga nodarījuma izdarīšanas. Par ekspertīzes laiku un vietu procesa virzītājs paziņo aizdomās turētajam vai apsūdzētajam, kā arī tā pārstāvim un aizstāvim, ja tie jau iepriekš ir piedalījušies procesā citu iemeslu dēļ,  - Krimināllikuma 40. panta otrā daļa nosaka, ka piespiedu darbs nav piemērojams darbnespējīgām personām,  - Krimināllikuma 46. panta otrā daļa nosaka nepieciešamību izvērtēt vainīgā personību, lai pieņemtu likumīgu un atbilstošu sodu.  Procesa virzītājs ir amatpersona vai tiesa, kas konkrētajā brīdī vada kriminālprocesu (Kriminālprocesa likuma 27.panta pirmā daļa). Izmeklēšanā procesa virzītājs ir izmeklētājs vai izņēmuma gadījumā prokurors (Kriminālprocesa likuma 27.panta otrā daļa). Izmeklētājs ir izmeklēšanas iestādes amatpersona, kura ar izmeklēšanas iestādes vadītāja rīkojumu pilnvarota izdarīt izmeklēšanu kriminālprocesā (Kriminālprocesa likuma 28.pants).  Ikvienam Kriminālprocesa likuma 386.pantā minēto izmeklēšanas iestāžu izmeklētājam kā procesa virzītājam, izvēloties procesuālo piespiedu līdzekli kriminālprocesā, jāņem vērā aizdomās turētās personas veselības stāvoklis (Kriminālprocesa likuma 244.pants). Gadījumos, ja persona sirgst ar psihiskiem traucējumiem un tā ir atzīta par nepieskaitāmu vai ierobežoti pieskaitāmu, izmeklētājs pabeidz izmeklēšanu ar rakstveida lēmumu, ierosinot procesu medicīniska rakstura piespiedu līdzekļa noteikšanai un nodod krimināllietas materiālus prokuroram (Kriminālprocesa likuma 401.panta pirmās daļas 4.punkts).  Īpaši aizsargājams cietušais ir persona, kura garīga rakstura vai cita veselības traucējuma dēļ pati nespēj izmantot savas procesuālās tiesības (Kriminālprocesa likuma 96.1 panta pirmās daļas 2.punkts). Šādai personai ir tiesības ar procesa virzītāja atļauju piedalīties procesuālajās darbībās kopā ar uzticības personu (Kriminālprocesa likuma 96.1 panta piektā daļa).  Datu apstrādes mērķis ir nodrošināt visu augstāk minēto noteikumu īstenošanu personām, kurām noteikta invaliditāte, likumā noteiktajā apmērā un kārtībā, lai netiktu pieļauta situācija, ka tiek pieņemts lēmums par nepamatota un neatbilstoša procesuālā piespiedu līdzekļa vai soda piemērošanu.  3) Slimību profilakses un kontroles centram – lai izpildītu Ministru kabineta 2012.gada 3.aprīļa noteikumu Nr.241 “Slimību profilakses un kontroles centra nolikums” 3.6.apakšpunktā noteikto funkciju – iegūt, apkopot, apstrādāt un analizēt sabiedrības veselības un veselības aprūpes statistiku.  Valsts kontrole pamatojoties uz revīzijā “Vai rehabilitācija ir pilnvērtīga veselības aprūpes pakalpojumu sastāvdaļa?” (revīzijas lieta Nr.2.4.1-44/2016) izdarītajiem secinājumiem, Veselības ministrijai kā vadošajai valsts pārvaldes iestādei veselības nozarē sniedza septiņus ieteikumus, lai stiprinātu rehabilitācijas lomu ārstniecībā un izveidotu to kā veselības aprūpes pakalpojumu neatņemamu sastāvdaļu. Viens no ieteikumiem bija uzlabot sadarbību ar Labklājības ministriju, lai rastu risinājumu datu un informācijas apmaiņas uzlabošanai un nodrošinātu standartizētu mērījumu un vienotu principu izmantošanu valstī vispusīgas informācijas apkopošanai. Šāds ieteikums izvirzīts, lai nodrošinātu iespēju veikt iedzīvotāju invaliditātes un darba nespējas pieauguma izpēti un analīzi.  Tādējādi datu nodošana nepieciešama vienotas veselības aprūpes kvalitātes un efektivitātes monitorēšanas sistēmas izveidei, kurā apstrādās datus no sešām informācijas sistēmām, t.sk., no Invaliditātes informatīvās sistēmas. Šādas informācijas sistēmas darbības nodrošināšana balstīta uz neidentificējamu pacientu un identificējamu pakalpojumu sniedzēju datu bāzes, kura izmantojama ārstniecības procesu kvalitātes un efektivitātes rādītāju aprēķināšanai.  4) apdrošināšanas sabiedrībām, kuras veic sauszemes transportlīdzekļu īpašnieku civiltiesiskās atbildības obligāto apdrošināšanu – saskaņā ar Sauszemes transportlīdzekļu īpašnieku civiltiesiskās atbildības obligātās apdrošināšanas likumu (turpmāk – OCTA likums) apdrošināšanas sabiedrības un Latvijas Transportlīdzekļu apdrošinātāju birojs (turpmāk – LTAB) atlīdzina ceļu satiksmes negadījumā (turpmāk – CSNg) cietušajām personām nodarītos zaudējumus (OCTA likuma 18.pants), personai nodarītos zaudējumus (OCTA likuma 19.pants) un valsts budžeta un pašvaldību budžeta izdevumus (OCTA likuma 24.pants), kas izlietoti saistībā ar CSNg cietušo personu (ārstēšanu, rehabilitāciju un tehnisko palīglīdzekļu iegādi vai īri un pielāgošanu, kā arī līdzekļus, kas samaksāti valsts sociālās apdrošināšanas pakalpojumu un valsts sociālo pabalstu veidā).  Tādējādi datu nodošana apdrošinātājiem nepieciešama, lai apdrošinātāji varētu izvērtēt CSNg cietušajai personai noteiktās invaliditātes saistību ar CSNg gūtajām traumām, pieņemt lēmumu par apdrošināšanas atlīdzību saskaņā ar OCTA likumu.  OCTA likuma V nodaļa regulē apdrošinātāju un LTAB sadarbību ar valsts pārvaldes iestādēm. Šobrīd tiek virzīti grozījumi OCTA likumā (izsludināts VSS 30.07.2020., VSS-617), kas paredz 54. pantu papildināt ar trešo daļu šādā redakcijā:  “(3) Pēc apdrošinātāja vai Transportlīdzekļu apdrošinātāju biroja pieprasījuma Valsts komisija sniedz lēmuma par invaliditāti un ekspertīzes akta kopiju, lai saskaņā ar šo likumu apdrošinātājs un Transportlīdzekļu apdrošinātāju birojs varētu izvērtēt cietušajai personai noteiktās invaliditātes saistību ar ceļu satiksmes negadījumā gūtajām traumām un pieņemt lēmumu par apdrošināšanas atlīdzību.”  Tādējādi attiecīgi grozījumi nepieciešami arī Invaliditātes likumā, lai paredzētu, ka apdrošināšanas sabiedrībām, kuras veic sauszemes transportlīdzekļu īpašnieku civiltiesiskās atbildības obligāto apdrošināšanu, ir tiesības apstrādāt Invaliditātes informatīvajā sistēmā iekļauto informāciju. Šobrīd šādas tiesības ir paredzētas tikai LTAB.  Ministru kabineta noteikumos tiks atrunāti konkrēti nododamie datu lauki attiecīgajai institūcijai. Izvērtējot institūcijām nododamo datu apjomu, tiks ņemti vērā:  – Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula);  – Fizisko personu datu apstrādes likums;  – likums “Par fizisko personu datu apstrādi kriminālprocesā un administratīvā pārkāpuma procesā”;  – Eiropas Parlamenta un Padomes 2016. gada 27. aprīļa direktīva (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes pamatlēmumu 2008/977/TI.  **3.** Spēkā esošais normatīvais regulējums Valsts komisijai uzliek par pienākumu ikvienai personai, kurai noteikta invaliditāte, izsniegt invaliditātes apliecību. Ik gadu vidēji tiek izsniegtas 63 000 invaliditātes apliecības. Arvien vairāk informācija par personai noteikto invaliditātes statusu tiek pārbaudīta Invaliditātes informatīvajā sistēmā, nevis prasīts apliecināt, uzrādot statusu apliecinošu dokumentu. Šobrīd aptuveni 120 iestādēm uz līgumattiecību pamata tiek nodoti vairāk nekā 70 datu veidi par personām ar invaliditāti. Viens no visbiežāk izmantotajiem atvieglojumiem, kur nepieciešama personas invaliditātes statusa apliecināšana, ir sabiedriskā transporta atvieglojums. Satiksmes ministrija 2022.gadā ir iecerējusi ieviest braukšanas maksas atvieglojumu saņēmēju informācijas sistēmu, tādējādi braukšanas maksas atvieglojums tiks piemērots tikai tām personām ar invaliditāti, kuras sabiedriskajā transportā identificēsies elektroniski ar personas apliecību (eID karte), kura papildināta ar speciālu funkcionalitāti (lietotni). Ieviešot šādu identificēšanās veidu atvieglojuma saņemšanai, ievērojami samazinās vietu skaits, kur atvieglojuma saņemšanai nepieciešams uzrādīt invaliditātes apliecību, jo nav nodrošināta elektroniska informācijas aprite. Pārsvarā tie ir kultūras un tūrisma objekti un izklaides pasākumi, kur nav ieviesta elektroniska informācijas apmaiņa, taču jāņem vērā, ka šīs nav vietas, uz kurām personas ar invaliditāti dodas regulāri.  Ņemot vērā informācijas elektroniskā formāta aprites attīstību, arvien vairāk samazinās invaliditātes apliecības uzrādīšanas nepieciešamība. Tādējādi ir nepieciešams mainīt normatīvo regulējumu, nosakot, ka invaliditātes apliecību ir tiesības saņemt, ja persona ir izteikusi šādu lūgumu. Izsniegto apliecību skaits varētu samazināties ilgākā laika periodā pēc pārejas uz elektronisko identificēšanos sabiedriskajā transportā.  **4.** Likumprojekts paredz veikt grozījumus Invaliditātes likuma 7.panta piektajā daļā, lai noteiktu vienotu iesnieguma veidlapu. Patlaban prognozējamas invaliditātes ekspertīzes veikšanai iesniedzamie dokumenti ir noteikti Ministru kabineta 2014.gada 23.decembra noteikumu Nr.805 “Prognozējamas invaliditātes, invaliditātes un darbspēju zaudējuma noteikšanas un invaliditāti apliecinoša dokumenta izsniegšanas noteikumi” (turpmāk – MK noteikumi Nr.805) 2.punktā un tie ir, iesniegums, kurš satur MK noteikumu Nr.805 2.1.apakšpunktā noteikto informāciju (vārds, uzvārds, personas kods, dzīvesvietas adrese, valstspiederības veids, ziņas par Latvijā saņemto uzturēšanās dokumentu (ja attiecināms)) un ģimenes (vispārējās prakses) ārsta vai ārstējošā ārsta (turpmāk – ārsts) sagatavots individuālais rehabilitācijas plāns. Savukārt invaliditātes vai darbspēju ekspertīzei iesniedzamie dokumenti ir noteikti MK noteikumu Nr.805 3.punktā un tie ir, iesniegums, kurš satur MK noteikumu Nr.805 3.1.apakšpunktā noteikto informāciju (vārds, uzvārds, personas kods, dzīvesvietas adrese, valstspiederības veids, ziņas par Latvijā saņemto uzturēšanās dokumentu (ja attiecināms)), nosūtījums uz Valsts komisiju (veidlapa Nr. 088/u "Nosūtījums uz Veselības un darbspēju ekspertīzes ārstu valsts komisiju"), funkcionālo spēju pašnovērtējums, ja ekspertīze jāveic personai no 18 gadu vecuma (MK noteikumu Nr.805 1.pielikums), kā arī citi dokumenti, ja ārsts vai pati persona uzskata, ka tie ir nepieciešami ekspertīzei.  Lai arī MK noteikumi Nr.805 nosaka ekspertīzei iesniedzamos dokumentus un dokumentos ietveramo informāciju, tomēr praksē ļoti bieži Valsts komisija saņem iesniegumus, kuri nesatur visu MK noteikumu Nr.805 2.1. vai 3.1.apakšpunktā noteikto informāciju, iztrūkst pārstāvību apliecinošs dokuments, ja iesniegumu iesniedz pārstāvis, vai nav pievienota aizpildīta funkcionālo spēju pašnovērtējuma anketa. Tāpat mēdz būt gadījumi, ka iesniegtajos dokumentos iztrūkst personas iesniegums. Šādos gadījumus Valsts komisijas darbinieks veic saziņu ar klientiem, lai skaidrotu iztrūkstošo dokumentu nepieciešamību un vienotos par iztrūkstošo dokumentu iesniegšanas laiku.  Nosakot vienotu iesnieguma formu, kura saturētu visu MK noteikumu Nr.805 2. un 3.punktā noteikto informāciju, būtu iespējams novērst nepilnīgas informācijas iesniegšanas gadījumus, kā arī netiktu aizkavēta nepieciešamās ekspertīzes veikšana.  Valsts komisija īsteno projektu Nr.2.2.1.1/19/I/004 "Invaliditātes ekspertīzes pakalpojumu kvalitātes uzlabošana" (turpmāk – IT projekts) (IT projekts iekļaujas Eiropas Savienības struktūrfondu un Kohēzijas fonda 2014. -2020.gada plānošanas perioda darbības programmas „Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkal izmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" ietvaros) (IT projektā plānotās darbības paredzēts īstenot līdz 2022. gada novembrim), kura ietvaros tiek pilnveidota Invaliditātes informatīvā sistēma un valsts pārvaldes pakalpojumu portālā Latvija.lv izmitinātie visi Valsts komisijas e-pakalpojumi:  • Iesniegums VDEĀVK par invaliditātes ekspertīzes veikšanu (EP62);  • Iesniegums invaliditātes ekspertīzes lēmuma apstrīdēšanai (EP63);  • Mani dati VDEĀVK (EP64);  • Atkārtota invalīda apliecības izsniegšana (EP176);  • Universālais pakalpojums invaliditātes statusa pārbaudei (EP67).  Līdz šā gada 1.oktobrim plānots nodot produktīvajā darbībā pilnveidoto Invaliditātes informatīvo sistēmu pirmās kārtas apjomā, kā arī aktualizēt e-pakalpojumu “Mani dati VDEĀVK” un “Universālais pakalpojums invaliditātes statusa pārbaudei” aprakstus, veikt nepieciešamās izmaiņas atbilstoši spēkā esošajam normatīvajam regulējuma, kā arī veikt e-pakalpojumu migrāciju uz portāla Latvija.lv e-pakalpojumu jauno ietvaru. Pārējie Valsts komisijas e-pakalpojumi pakāpeniski tiks pilnveidoti un migrēti uz portāla Latvija.lv e-pakalpojumu jauno ietvaru līdz projekta īstenošanas beigām.  Iesniegumu Valsts komisijai prognozējamas invaliditātes ekspertīzei vai invaliditātes vai darbspēju ekspertīzei ir iespējams iesniegt, izmantojot e-pakalpojumu “Iesniegums VDEĀVK par invaliditātes ekspertīzes veikšanu”. Šī e-pakalpojuma aktualizēšana atbilstoši normatīvajam regulējumam tiks veikta līdz 2022.gada 1aprīlim.  Līdz 2022.gada 31.martam Valsts komisijā prognozējamas invaliditātes ekspertīzei vai invaliditātes vai darbspēju ekspertīzei iesniegumu būs iespējams iesniegt brīvā formā, ietverot visu MK noteikumu Nr.805 2.1. vai 3.1.apakšpunktā noteikto informāciju. Tāpat līdz šim laikam būs iespējams izmantot e-pakalpojumu “Iesniegums VDEĀVK par invaliditātes ekspertīzes veikšanu” ar esošo funkcionalitāti.  **5.** Likumprojekts paredz veikt grozījumus Invaliditātes likuma 12.panta otrajā daļā, lai precizētu terminoloģiju – Valsts komisijas izsniegtā atzinuma par īpašas kopšanas nepieciešamību nosaukumu. Valsts komisijas amatpersona atzinumu par īpašas kopšanas nepieciešamību sniedz gadījumos, kad personas veselības stāvoklis atbilst MK noteikumu Nr.805 4.pielikuma II nodaļā (personām līdz 18 gadu (neieskaitot) vecumam un 8.pielikumā (personām no 18 gadu vecuma) noteiktajam. Šie ir gadījumi, kad personai konstatējami smagi funkcionālie traucējumi. Tādējādi, lai izvairītos no liekvārdības, atzinuma nosaukumā tiek svītroti vārdi “sakarā ar smagiem funkcionālajiem traucējumiem”. |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecināms uz Valsts komisiju, BVKB, izmeklēšanas iestādēm un prokuratūrām, Slimību profilakses un kontroles centru, apdrošināšanas sabiedrībām, kuras veic sauszemes transportlīdzekļu īpašnieku civiltiesiskās atbildības obligāto apdrošināšanu un personām ar invaliditāti.  2021. gada martā valstī bija 206 044 personas ar invaliditāti, tai skaitā 8 636 bērni ar invaliditāti.  Likumprojekts netieši ietekmēs visas personas ar invaliditāti un personas, kuras pretendē uz invaliditātes ekspertīzi. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums nemaina tiesības un pienākumus ne institūcijām, ne personām ar invaliditāti. |
| 3. | Administratīvo izmaksu monetārs novērtējums | Likumprojekts nerada jaunus vai papildu pienākumus, tādējādi nerodas administratīvās izmaksas. |
| 4. | Atbilstības izmaksu monetārs novērtējums | Likumprojekts neparedz atbilstības izmaksas. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021.gads | | Turpmākie trīs gadi (*euro*) | | | | |
| 2022. | | 2023. | | 2024. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 1 320 | 0 | 1 320 | -1 320 | 1 320 | -1 320 | -1 320 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi  *LM pamatbudžeta apakšprogramma 05.01.00* | 1 320 | 0 | 1 320 | -1 320 | 1 320 | -1 320 | -1 320 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 1 320 | 0 | 1 320 | -1 320 | 1 320 | -1 320 | -1 320 |
| 2.1. valsts pamatbudžets  *LM pamatbudžeta apakšprogramma 05.01.00 EKK 6000 “Sociāla rakstura maksājumi un kompensācijas”* | 1 320 | 0 | 1 320 | -1 320 | 1 320 | -1 320 | -1 320 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Labklājības ministrijas pamatbudžeta apakšprogrammas 05.01.00 “Sociālās rehabilitācijas valsts programmas” ietvaros 2021.gadā un turpmāk ik gadu plānoti izdevumi pakalpojumam “Pakalpojuma kredīta procentu segšanai invalīdiem, kuri ņēmuši kredītu mājokļa pielāgošanai, sniegšana” 1 320 *euro* apmērā.  Līdzekļu ekonomija, kas radīsies, sākot ar 2022.gadu, saistībā ar pakalpojuma “Pakalpojuma kredīta procentu segšanai invalīdiem, kuri ņēmuši kredītu mājokļa pielāgošanai, sniegšana” sniegšanas pārtraukšanu, tiks novirzīta apakšprogrammas 05.01.00 “Sociālās rehabilitācijas valsts programmas” ietvaros tehnisko palīglīdzekļu nodrošināšanai (rindas mazināšanai), sniedzot lielāku atbalstu personām ar invaliditāti.  Pēc likumprojekta pieņemšanas Labklājības ministrija, normatīvajos aktos noteiktajā kārtībā, iesniegs Finanšu ministrijā priekšlikumu maksimāli pieļaujamā LM pamatbudžeta izdevumu kopējā apjoma precizēšanai 2022.–2024.gadam, apakšprogrammas 05.01.00 “Sociālās rehabilitācijas valsts programmas” ietvaros samazinot izdevumus 1 320 *euro* apmērā sociāla rakstura maksājumiem un kompensācijām un palielinot izdevumus 1 320 *euro* apmērā subsīdijām un dotācijām. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav paredzētas amata vietu skaita izmaiņas. | | | | | | |
| 8. Cita informācija | Likumprojektā ietverto pasākumu īstenošana tiks nodrošināta Labklājības ministrijas piešķirto valsta budžeta līdzekļu ietvaros. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | 1. Grozījumi nepieciešami OCTA likumā, lai atrunātu apdrošināšanas sabiedrību un LTAB tiesības saņemt datus no Valsts komisijas (30.07.2020. VSS-617 prot. Nr.30, 5.§). 2. Sakarā ar grozījumiem Invaliditātes likuma 3.1panta trešajā daļā būs nepieciešami grozījumi Ministru kabineta 2019.gada 20.augusta noteikumos Nr.381 “Invaliditātes informatīvā sistēma” un grozījumi Ministru kabineta 2007.gada 27.novembra noteikumos Nr.801 “Noteikumi par sauszemes transportlīdzekļu īpašnieku civiltiesiskās atbildības obligātās apdrošināšanas informācijas sistēmas darbībai nepieciešamo datu apjomu un veidiem, datu ievades, apmaiņas un izmantošanas kārtību”. 3. Sakarā ar Invaliditātes likuma 12.panta pirmās daļas 9.punkta izslēgšanu spēku zaudēs Ministru kabineta 2010.gada 21.decembra noteikumi Nr.1170 “Noteikumi par kārtību, kādā personas ar invaliditāti saņem atbalstu mājokļa pielāgošanai, un atbalsta saņemšanas nosacījumiem”. 4. Sakarā ar invaliditātes apliecības saņemšanas kārtības maiņu, t.i., invaliditātes apliecību ir tiesības saņemt, ja persona ir izteikusi šādu lūgumu, kā arī Ministru kabinets noteiks iesnieguma veidlapas paraugu un veidlapā norādāmā informācija, nepieciešami grozījumi MK noteikumos Nr.805. 5. Sakarā ar terminoloģijas precizēšanu nepieciešami grozījumi sekojošos normatīvajos aktos: 6. Ministru kabineta 2018.gada 26.jūnija noteikumos Nr.354 “Audžuģimenes noteikumi”; 7. Ministru kabineta 2018.gada 4.septembra noteikumos Nr.563 “Audžuģimeņu informācijas sistēmas noteikumi”; 8. Ministru kabineta 2009.gada 22.decembra noteikumos Nr.1607 “Noteikumi par bērna invalīda kopšanas pabalstu”; 9. Ministru kabineta 2009.gada 22.decembra noteikumos Nr.1608 “Noteikumi par pabalstu invalīdam, kuram nepieciešama kopšana”; 10. Ministru kabineta 2009.gada 15.decembra noteikumos Nr.1474 “Tehnisko palīglīdzekļu noteikumi”; 11. Ministru kabineta 2015.gada 16.jūnija noteikumos Nr.313 “Darbības programmas "Izaugsme un nodarbinātība" 9.2.2.specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.1.pasākuma "Deinstitucionalizācija" īstenošanas noteikumi”; 12. Ministru kabineta 2014.gada 30.septembra noteikumos Nr.587 “Valsts sociālās politikas monitoringa informācijas sistēmas noteikumi”; 13. Ministru kabineta 2017.gada 13.jūnija noteikumos Nr.338 “Prasības sociālo pakalpojumu sniedzējiem”.   Grozījumi veicami vienlaikus ar attiecīgā normatīvā akta grozījumiem pēc būtības. |
| 2. | Atbildīgā institūcija | Labklājības ministrija, Finanšu ministrija. |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojekts šo jomu neskar. |
| 2. | Citas starptautiskās saistības | Likumprojekts šo jomu neskar. |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība noteikumu projekta izstrādē tiek īstenota atbilstoši Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā” 7.4.1 apakšpunktam, proti, sabiedrības pārstāvjiem tiek dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Likumprojekts un tā anotācija tika nodota sabiedriskajai apspriešanai 2021.gada 5.martā, sniedzot iespēju sabiedrībai iepazīties ar likumprojekta saturu un sniegt komentārus, iebildumus vai precizējumus līdz šā gada 19.martam. Ar likumprojektu varēja iepazīties gan Labklājības ministrijas tīmekļa vietnē (https://www.lm.gov.lv/lv/lm-dokumentu-projekti-0), gan Valsts kancelejas tīmekļa vietnē (https://www.mk.gov.lv/lv/ministru-kabineta-diskusiju-dokumenti), kā arī paziņojums tika izsūtīts Labklājības ministrijas sadarbības partneriem uz elektroniskā pasta adresēm. |
| 3. | Sabiedrības līdzdalības rezultāti | Sabiedriskās apspriešanas laikā tika saņemts iebildums no Latvijas Cilvēku ar īpašām vajadzībām sadarbības organizācijas SUSTENTO (turpmāk – SUSTENTO), kura iebilda pret sākotnēji likumprojektā iekļauto priekšlikumu par atteikšanos no prognozējamas invaliditātes statusa. Tiešsaistes sanāksmē (šā gada 13.aprīlī), piedaloties iesaistītajām pusēm – Labklājības ministrijai, Veselības ministrijai un SUSTENTO, tika pārrunāti jautājumi par pieejamajiem veselības aprūpes pakalpojumiem cilvēkiem ar prognozējamu invaliditāti un šīs mērķgrupas nodarbinātības iespējām. Sanāksmē nolēma, ka vienota viedokļa panākšanai nepieciešams izanalizēt cilvēku ar prognozējamu invaliditāti statistisko portretu pirms lemt par normas izslēgšanu.  Likumprojekta normām attiecībā uz datu nodošanu jāstājas spēkā jau šajā gadā, tāpēc likumprojekta virzīšana netiek apturēta, taču tajā netiek virzītas normas par atteikšanos no prognozējamas invaliditātes statusa.  Saņemts (24.09.2021.) Invalīdu un viņu draugu apvienības Apeirons atzinums, kurā tiek pausts atbalsts sagatavotajiem grozījumiem. Tāpat atbalstu virzītajiem grozījumiem izteikusi SUSTENTO šā gada 28.septembrī iesniegtajā atzinumā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Prokuratūras, BVKB, Slimību profilakses un kontroles centrs, apdrošināšanas sabiedrības, kuras veic sauszemes transportlīdzekļu īpašnieku civiltiesiskās atbildības obligāto apdrošināšanu un Valsts komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz jaunu institūciju veidošanu, kā arī neparedz esošo institūciju funkciju paplašināšanu. Ar likumprojektu noteiktā funkcija tiks īstenota esošo cilvēkresursu ietvaros. |
| 3. | Cita informācija | Nav |

Labklājības ministrs G.Eglītis

Veidliņa 67782951

Ruta.Veidlina@lm.gov.lv